楊樂道留飲席上客置黄紅絲頭芍藥
作者：梅堯臣
朝代：宋

paragraphs: 洛陽賣牡丹，江都買芍藥。
賣與富人歡，買爲游子樂。
萬絲必同心，千葉必同萼。
五色相淺深，百金相厚薄。
栽培動經年，風雨便成昨。
蕭條洛陽城，索寞江都郭。
頼有一春花，能無十千酌。
朝看門擁車，暮見門羅雀。
嘗聞月底人，欲把月桂斫。
要使清光多，四海意開廓。
我亦愛明月，常滿不願落。
上弦過楊侯，乃值寒雨作。
共飲三四人，不覺傳鳴柝。
持葩金谷豪，朱黄何灼爍。
還思溱洧上，士與女相謔。
實此香草芳，請我賦其略。
酒闌爲追詠，思拙筆屢閣。